‏24 נובמבר 2015

**טופס הצעת מחקר לעבודה השנתית – נתן ישראלי**

1. **נושא העבודה**
   1. ניתוח ההתאמות והשינויים הנדרשים בחיל האוויר, לאור השינויים החברתיים, המבצעיים והטכנולוגים, אשר שינו וישנו את מאפייני הלחימה האווירית.
2. **רקע –** 
   1. תווך הלחימה האווירית משנה את צורתו ומאפייניו בשנים האחרונות, לאור שינויים טכנולוגיים, תרבותיים ומבצעיים. ההתבססות על אומץ ליבו וכישוריו של הלוחם האווירי הנוכח בשדה הקרב, משתנה לידי לחימה מבוססת טכנולוגיה, המתבססת על יכולות מתקדמות אשר לא תמיד יש בה משמעות למיקומו הפיזי של הלוחם.
   2. חיל האוויר הישראלי הינו ארגון בעל תרבות ארגונית ייחודית.
   3. בעשור האחרון, נתח מרכזי מליבת משימותיו של חיל האוויר, מבוצע על ידי מפעילי מערכות נשק, אשר נמצאים פיזית הרחק משדה הקרב ואינם נתונים בסיכון אישי. מגמה זו הולכת וצוברת תאוצה.
   4. רבדי השינוי הינם רבים. דומה, כי השינוי הנדרש יגע בכל תחומי העשייה של חיל האוויר. החל מהאתוס הארגוני והאישי של חיל האוויר ולוחמיו, המשך בהמשגה ארגונית חדשה ורעננה וכלה בתהליכי איתור, מיון והכשרה, של לוחמי ואנשי חיל האוויר.
3. **שאלות המחקר –** 
   1. מהי תרבותו הארגונית של חיל האוויר וכיצד היא עוצבה לאורך השנים?
   2. מהם השינויים החברתיים, הטכנולוגים והמבצעיים, שחלו בעשור האחרון, אשר משפיעים על הלחימה האווירית?
   3. מהן ההשלכות של שינויים אלו על התרבות הארגונית של חיל האוויר בכלל, ובפרט על הלוחמים והאנשים המשרתים בו?
   4. מהם התחומים בהם חיל האוויר התאים את עצמו עד היום לשינויים אלו?
   5. מהם התחומים בהם יש פער ונכון שבהם חיל האוויר ישתנה ויתאים את עצמו?
   6. מהן ההשלכות של סוגיה זו וכיצד תשפיע ההשתנות של חיל האוויר על שאר צה"ל?
4. **טענות המחקר –** 
   1. מאפייניה של הלחימה האווירית, וכנגזרת מאפייניו של הלוחם האווירי משתנים.
   2. האתוס הארגוני של חיל האוויר הינו מרכיב משמעותי מכלל פעילות הארגון. הוא משליך על השפה, על הטקסים, על תורת הארגון, התהליכים המבצעיים והארגוניים, ועל אופן פעילותו והפעלתו המבצעית. נכון לבחון מחדש מרכיבים רבים לאור השינויים שתוארו.
   3. מרכיב מרכזי ביותר בעבודה יהיה ניתוח ההשלכה על לוחמי ואנשי חיל האוויר, תוך העמקה בהשלכות של נושא זה על שינויים נדרשים בתהליכי האיתור, המיון, ההכשרה והאימון.
   4. לשינוים שתוארו לעיל, תהיה השלכה רחבת היקף על חיל האוויר ובעקיפין גם על צה"ל כולו.
5. **דרך הצגת הרעיונות במחקר –** 
   1. סקירת השינויים החברתיים במדינה, והשינויים הטכנולוגיים, התרבותיים והמבצעיים בשדה הקרב האווירי.
   2. סקירת עיקרי משימות חיל האוויר ומקומו של הלוחם האווירי בהן.
   3. ניתוח התרבות הארגונית של חיל האוויר.
   4. בחינת ההתאמות שבוצעו וההתאמות הנדרשות בתרבות הארגונית לאור השינויים שתוארו.
   5. העמקה וניתוח של ההתאמות הנדרשות בתהליכי המרכיב האנושי של לוחמי ואנשי חיל האוויר.
6. **חשיבות העבודה –** 
   1. חיל האוויר הינו זרוע צה"לית בעלת חשיבות אסטרטגית לביטחון מדינת ישראל. חיל האוויר נדרש להיות ארגון לומד, רלוונטי ומותאם ארגונית ומבצעית לצרכי הביטחון הלאומי של המדינה.